Úradný vestník L 044 , 15/02/1978 S. 0015 - 0017

Fínske špeciálne vydanie: Kapitola 13 Zväzok 8 S. 0044

Grécke špeciálne vydanie: Kapitola 03 Zväzok 20 S. 0087

Švédske špeciálne vydanie: Kapitola 13 Zväzok 8 S. 0044

Španielske špeciálne vydanie: Kapitola 13 Zväzok 8 S. 0091

Portugalské špeciálne vydanie Kapitola 13 Zväzok 8 S. 0091



Smernica Rady z 30. januára 1978 o aproximácii právnych predpisov členských štátov, týkajúcich sa materiálov a predmetov, ktoré obsahujú monomér vinylchloridu a prichádzajú do styku s potravinami (78/142/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, a najmä jej článok 100, so zreteľom na smernicu Rady 76/893/EHS z 23. novembra 1976 o aproximácii právnych predpisov členských štátov týkajúcich sa materiálov a predmetov, ktoré prichádzajú do styku s potravinami [1] a najmä jej článok 3, so zreteľom na návrh Komisie, so zreteľom na stanovisko Zhromaždenia [2], so zreteľom na stanovisko Hospodárskeho a sociálneho výboru [3], keďže článok 2 smernice 76/893/EHS ustanovuje, že materiály a predmety nesmú uvoľňovať žiadne zložky do potravín v množstvách, ktoré by mohli ohroziť zdravie človeka; keďže článok 3 tej istej smernice ustanovuje, že Rada v rámci postupu ustanoveného v článku 100 zmluvy prijme prostredníctvom smerníc osobitné ustanovenia uplatniteľné na určité skupiny materiálov a predmetov (špecifické smernice); keďže tieto ustanovenia môžu zahrňovať špecifické limity migrácie niektorých zložiek do vnútra, alebo na povrch potravín, ako aj ďalšie pravidlá na zabezpečenie dodržiavania článku 2 uvedenej smernice; keďže sa ukázalo, že podávanie vysokých dávok monomérneho vinylchloridu pokusným zvieratám vyvoláva škodlivé účinky; keďže takéto účinky by sa mohli vyskytnúť aj u človeka; keďže Vedecký výbor pre potraviny vydal stanovisko, že obsahy monomérneho vinylchloridu v polyvinylchloride a príbuzných polyméroch by sa mali čo najviac znížiť a súčasne odporučil, aby neboli v potravinách, ani v pitnej vode detekovateľné žiadne stopy vinylchloridu stanoveného metódou, ktorú môže použiť väčšina laboratórií pre väčšinu potravín; keďže v súčasnosti sa uskutočňuje ďalší výskum ohľadne monomérneho vinylchloridu, avšak ako prevencia má byť požitie monomérneho vinylchloridu obmedzené, kým budú známe výsledky; keďže vhodným nástrojom pre dosiahnutie tohto cieľa je špecifická smernica v zmysle článku 3 smernice 76/893/EHS, ktorej všeobecné ustanovenia sa stanú uplatniteľnými i v tomto konkrétnom prípade; keďže sa však táto smernica netýka všetkých aspektov materiálov a predmetov vyrobených z polymérov alebo kopolymérov vinylchloridu a členské štáty by preto mali byť splnomocnené na to, aby nevyžadovali podrobné označenia ustanovené článkom 7 smernice 76/893/EHS, v súlade so stanoviskami ustanovenými v odsekoch 4 a 5 tohto článku, PRIJALA TÚTO SMERNICU: Článok 1 1. Táto smernica je špecifickou smernicou v zmysle článku 3 smernice 76/893/EHS. 2. Táto smernica sa týka prítomnosti monomérneho vinylchloridu v materiáloch a predmetoch, prípadne jeho migrácie z materiálov a predmetov vyrobených z polymérov alebo kopolymérov vinylchloridu, ďalej označovaných "materiály a predmety", ktoré vo svojom konečnom stave sú určené na to, aby prichádzali do kontaktu s potravinami, alebo ktoré sú v kontakte s potravinami a sú určené na tento účel. Článok 2 1. Množstvo monomérneho vinylchloridu v materiáloch a predmetoch nesmie byť väčšie ako množstvo ustanovené v prílohe I. 2. Z materiálov a predmetov nesmie do potravín, ktoré sú alebo boli uvedené do kontaktu s takýmito materiálmi a predmetmi prechádzať vinylchlorid v množstve, ktoré sa dá zistiť metódou zosúladenou s kritériami stanovenými v prílohe II. Článok 3 Analytická metóda potrebná na overovanie dodržiavania článku 2 sa prijme v súlade s postupom ustanoveným v článku 10 smernice 76/893/EHS a má vyhovovať kritériám stanoveným v prílohe II. Článok 4 Rada túto smernicu preskúma na základe správ Komisie vypracovaných z hľadiska vedeckých a technických znalostí, ktoré budú dostupné po prijatí smernice a v prípade potreby doprevádzaných vhodnými návrhmi. Prvá správa Komisie sa predloží Rade najneskôr 1. januára 1979. Článok 5 Táto smernica sa nedotýka vnútroštátnych ustanovení týkajúcich sa ďalších možných pravidiel ustanovených v článku 3 smernice 76/893/EHS ani možností, ktoré členským štátom poskytuje článok 7 ods. 4 a 5 tejto smernice. Článok 6 1. Členské štáty prijmú zákony, iné právne predpisy a správne opatrenia potrebné na dosiahnutie súladu s touto smernicou najneskôr do 26. novembra 1979. Ihneď o tom budú informovať Komisiu. 2. Členské štáty môžu odložiť zavedenie článku 2 ods. 2 a prílohy II až do prijatia metódy analýzy spoločenstva, tak ako si to vyžaduje článok 3. Článok 7 Táto smernica je adresovaná členským štátom. V Bruseli 30. januára 1978 za Radu predseda P. Dalsager [1] Ú. v. ES L 340, 9.12.1976, s. 19. [2] Ú. v. ES C 118, 16.5.1977, s. 70. [3] Ú. v. ES C 114, 11.5.1977, s. 13. -------------------------------------------------- PRÍLOHA I Najvyššie množstvo monomérneho vinylchloridu v materiáloch a predmetoch Jeden miligram na kilogram v konečnom výrobku. -------------------------------------------------- PRÍLOHA II Kritériá uplatniteľné na metódu stanovenia množstva vinylchloridu v materiáloch a predmetoch a stanovenia množstva vinylchloridu uvoľňovaného z materiálov a predmetov 1. Množstvo vinylchloridu v materiáloch a predmetoch a množstvo vinylchloridu uvoľneného z materiálov a predmetov sa stanoví plynovou chromatografiou použitím metódy "HEAD SPACE". 2. Zistiteľný limit na účely stanovenia vinylchloridu uvoľneného z materiálov a predmetov do potravín je 0,01 mg/kg. 3. Vinylchlorid uvoľnený z materiálov a predmetov do potravín sa v zásade stanoví v potravinách. Ak sa ukáže, že stanovenie v niektorých potravinách nie je z technických príčin možné, členské štáty môžu povoliť stanovenie v potravinových simulátoroch. --------------------------------------------------